宋祁
偶书
远作分符守，犹为持橐官。
易漂非待煦，自栗不须寒。
发变他年素，心馀即日丹。
过门休骯脏，逢路定汍澜。
忌刻殊忠告，蘧施足面谩。
直缘蜚语入，正恨饮章难。
坠后仍加石，惊初更避丸。
谗箕元有舌，伪玉嚮无瘢。
任拔终倾藿，虽憎亦佩兰。
陇云平莽莽，林露夜团团。
且欲排孤愤，还应觅暂欢。
两岐行处帢，五盏食时盘。
地善人差逸，天高纲寖宽。
恋轩嗟弃马，巢阁羡归鸾。
楚嶂横朝塞，淮波潄夕滩。
空将西望眼，随日到长安。